作者:李昴英
標題:賀新郎
內容:繡谷流明幟。穩飛輿、茵柔草碧，蓋欹松翠。遨首意行窮絕頂，彩榭千年勝地。遠峰斷、莽蒼煙水。護日晴雲收午暑，颯長風、振葉生秋思。籠霧炷，飄霞袂。清明官府歌棠芾。且蕭閒事外，下看玉城珠市。山色驕人逢此客，麈尾霏霏露碎。一笑又、羊銜新穗。田野歡聲和氣合，喚觥船、猛為魚佔喜。誰會得，醉翁意。